Abrhan, Pavol, poslanec NR SR (2015-05-05):
Vážený pán minister, panie poslankyne, páni poslanci, k uvedenému návrhu zákona by som chcel predniesť dva pozmeňujúce návrhy. Najprv ich prečítam a potom by som odôvodnil. A síce v článku 1 § 4 ods. 1 predkladaného návrhu zákona sa v písmene e) za čiarku dopĺňa „najmä zabezpečiť, aby odborné a riadiace činnosti knižnice vykonávali odborníci s vysokoškolským vzdelaním v odbore knižničné a informačné štúdiá alebo s odborným stredoškolským vzdelaním alebo odborníci v odboroch špecializácie knižnice“. Toľko prvý návrh. A druhý, ja som pôvodne myslel, že budem vystupovať po pani poslankyni Vášáryovej, a ona mala stručný návrh a ja ten návrh vlastne rozširujem. Ten druhý sa týka článku 1 § 24 ods. 3, sa vypúšťa čiarka a slová „vedeckovýskumný, študijný, reštaurátorský a konzervátorský“. Teraz niekoľko poznámok k odôvodneniu týchto pozmeňujúcich návrhov. Chcem povedať, že na základe knižničnej štatistiky za rok 2013, v ktorej sa uvádza napríklad, že vo verejných knižniciach pracovalo 1 395 zamestnancov, z ktorých len 97 boli zamestnanci s odborným vysokoškolským vzdelaním a 531 s odborným stredoškolským vzdelaním. Ďalej. Vo vedeckých knižniciach pracovalo v roku 2013 spolu 929 zamestnancov, z toho len 159 s vysokoškolským a 120 so stredoškolským odborným vzdelaním. Na Slovensku takéto štúdium je akreditované na troch vysokých školách. Ročne končia štúdium desiatky absolventov a absolventi odboru knižničné a informačné štúdiá v mnohých prípadoch nemôžu nájsť zamestnanie vo svojom odbore, pretože v knižniciach sú často zamestnávaní ľudia bez odborného vzdelania, čím trpí úroveň odboru, ako aj úroveň knižničných a informačných služieb občanom. Preto navrhujem takýto pozmeňujúci návrh, v ktorom vlastne zvýrazňujem to slovo „najmä“. Je jasné, že nemôžeme uložiť takúto povinnosť knižniciam a zriaďovateľom, ale predsa len si myslím, že je dôležité, aby sme v zákone uprednostnili, ak sú záujemcovia, ak medzi záujemcami sa nachádzali aj osoby, ktoré majú buď vysokoškolské, alebo stredoškolské vzdelanie príslušného smeru, aby boli pri prijímaní do knižníc uprednostnení, aby sme zbytočne neinvestovali finančné prostriedky do štúdia pre týchto ľudí, a potom vlastne oni tie znalosti, ktoré na vysokej alebo na strednej škole naberú, tak vlastne ich nemôžu, nemôžu uplatniť. Rovnako je potrebné vnímať i potrebu obsadzovania manažérskych pozícií v knižniciach odborníkmi, aby sa nestali príklady ako v Slovenskej národnej knižnici, kde na miesto riaditeľa bola dosadená mladá, podľa mňa dosť neskúsená nominantka strany SMER, čo potom vyvoláva ďalšie problémy v zabezpečovaní činností a funkcií, ktoré by Slovenská národná knižnica mala plniť a neplní. K druhému pozmeňujúcemu návrhu chcel by som povedať takéto odrážky alebo pripomienky. Navrhujem vypustiť, vypustiť teda „vedeckovýskumný, študijný, reštaurátorsky a konzervatórsky“ tieto slová z toho dôvodu, že podľa mňa, ak niekto chce skúmať ako v rozsahu vedeckovýskumnom alebo v študijnom niektoré originálne materiály, tak po prvé, prvá možnosť je tá, že môže prísť sem a môže tu na mieste skúmať. Po druhé, ak si ich chce vyžiadať, tak si nemyslím, že by sme museli vydávať originály týchto materiálov, ale pre študijné aj vedeckovýskumné účely si viem predstaviť, že tieto materiály môžu byť poskytnuté vo forme, vo forme kópií, tak preto by ma zaujímalo, že prečo, pán minister, navrhujete zaviesť práve túto možnosť pri vývoze alebo pri poskytnutí originálov na vedeckovýskumný a študijný, študijný, a teda študijné použitie. Druhá časť je reštaurátorský a konzervátorsky problém, ale tomu sa budem venovať asi, pani poslankyňa, podrobnejšie, pani poslankyňa Vášáryová, a s veľkou časťou to asi súvisí s digitalizáciou a s tým, čo potrebujeme a chceme spoločne vykonať, a obávam sa, že v tomto zmysle to, čo sme v doterajšej dobe zanedbali, že teraz si vytvárame priestor na to, aby sme formou zabezpečenia týchto kapacít v zahraničí akoby, akoby dohnali. A nie som si istý, že či to je dobré riešenie vzhľadom k tomu, že, aj keď sa uvádza, že tento návrh zákona nemá žiadny vplyv na štátny rozpočet, ak by sme touto cestou išli a ak by to bolo väčšie množstvo dokumentov, ktoré chceme vyniesť von, no tak by sme už potom museli hovoriť o niektorých kamiónoch, to by sme už museli potom museli hovoriť o niektorých kamiónoch, to by sme už museli potom hovoriť aj o doprave, ale aj o zabezpečení, ale potom by sme museli hovoriť aj o poistení, aj o poistení takýchto materiálov a každý takýto materiál, originál, keď sa dostane von, tak vždy hrozí určité riziko, keď len poškodenia, nechcem hovoriť aj o iných možnostiach. Chcem povedať, že ministerstvo kultúry Slovenskej republiky je zodpovedné za komplexnú ochranu písomného dedičstva aj v zmysle uznesenia vlády Slovenskej republiky z roku 2010 a toto uznesenie nepredpokladá vývoz písomného dedičstva na konzervovanie a reštaurovanie do zahraničia, ale vybudovanie vlastných kapacít na Slovensku. Ja osobne neviem nájsť iný dôvod ako zastieranie problémov s prebiehajúcou digitalizáciou a nezvládnutím starostlivosti o slovenský knižničný fond, tu ťažko niečo iné nájsť, a ak toto je dôvod, tak práve z toho dôvodu by som bol rád, aby sme to neriešili vývozom týchto, týchto materiálov a zabezpečením ich digitalizácie v zahraničí, ale aby sme dokázali poskytnúť aj dostatok finančných prostriedkov na to, aby sme ich zabezpečovali u nás na území Slovenskej republiky a v inštitúciách, ktoré sú zo zákona na to zriadené, a takou Slovenská národná knižnica určite je. Odovzdám tieto dva pozmeňujúce, pán spravodajca, a prosím, aby sa o nich hlasovalo osobitne. Ďakujem pekne.